Oulun poliisi kertoi torstaina lisätietoa Ykkösen jalkapallo-ottelun keskeyttäneestä pommiuhkauksesta.

Oulun paikallisottelu jalkapallon Ykkösessä keskeytyi keskiviikkoiltana dramaattisella tavalla. AC Oulun ja OPS:n kamppailua oli pelattu 84 minuuttia, kun Raatin stadion evakuoitiin pommiuhkauksen vuoksi. Peliä oli seuraamassa 3 611 katsojaa.

Oulun poliisi eristi alueen ja katkaisi liikenteen Raatinsaaren läpi kulkevilta Merikoskensilloilta. Operaatio kesti yli kolme tuntia ja liikenne normalisoitui vasta vähän ennen keskiyötä.

Torstaina poliisi kertoi lisätietoa itse uhkauksesta. Raatin stadionin toimitsijalle oli soitettu kahdesti ulkomaisesta liittymästä. Uhkaaja oli puhunut englantia ja ilmoittanut, että jos ihmiset eivät poistu stadionilta, siellä räjähtää pommi.

Poliisi ei tutkimuksissaan löytänyt stadionilta pommia tai minkäänlaista räjähdettä. Poliisi tutkii tapausta perättömänä vaarailmoituksena. Ketään ei ole otettu kiinni tapauksen vuoksi eikä uhkaajan henkilöllisyys ole selvillä.

Poliisi pyytää yleisövihjeitä puhelimitse numeroon 0295 461 194 tai sähköpostilla vihjeet.oulu@poliisi.fi.

Palloliitto päätti torstaina, että keskeytynyt ottelu pelataan kokonaan uudestaan myöhemmin sovittavana ajankohtana.